Коми Республикаса Юралысь Вячеслав Гайзер участвуйтiс Коми Республикаса ректоръяс сöветлöн öчереднöй заседаниеын.

Заседаниеын участвуйтысьяс видлалiсны, кыдзи öнi сетöны вылыс тшупöда да шöр тшупöда уджсикасын тöдöмлунъяссö да кыдзи нöшта тайöс бурмöдны.

«Вылыс школа бурмöдöмыс республикалы зэв тöдчана. Ми гöгöрвоим нин, мыйö воим да такöд йитöдын мый миянöс виччысьö. Но матысса кадö кö ми сёрниысь огö вуджöй збыль уджö, вылыс школа система вермас дзикöдз бырны», – висьталiс Вячеслав Гайзер.

Республикаын лоö выль ног котыртöма öткымын ВУЗ, и медводз, – юркарса ВУЗ-ъяслысь филиалъяс. Тайö уджыс сетас позянлун бурмöдны услугаяс, чинтас талун кежлö абу зэв колана уджсикасъяс серти велöдчысь лыдсö, тöлкöн лоö видзöма бюджетысь сьöмсö.

Медым примитны подулалöм решение, республикаса Юралысь вöзйис котыртны рабочöй группа, кытчö пырасны республикаса ВУЗ-ъясысь йöз да олöмö пöртысь власьтсянь специалистъяс: «Миян öтувъя мог – абу мыйкö жугöдны, а вöчны сiдзи, медым Комиын вылыс школа выльмöдöмсö лои веськöдöма республикалы колана бур кадрöвöй вынйöр дасьтöм вылö», – пасйис Коми Республикаса Юралысь.